P6_TA(2004)0066

Côte d'Ivoire

Euroopa Parlamendi resolutsioon olukorra kohta Côte d'Ivoire'il

Euroopa Parlament,

- võttes arvesse oma eelnevaid resolutsioone Côte d'Ivoire'i kohta;

- võttes arvesse AKV-EÜ partnerluslepet, mis sõlmiti 23. juunil 2000. aastal Cotonou's;

- võttes arvesse 24. jaanuaril 2003. aastal Côte d'Ivoire'i kodusõja kõikide poolte poolt allkirjastatud Linas-Marcoussise lepingut;

- võttes arvesse 30. juulil 2004. aastal konfliktipoolte poolt allkirjastatud Accra III lepingut, millega kehtestatakse täpne ajakava Linas-Marcoussise lepingu rakendamiseks, eriti seoses poliitilise reformi ning relvitustamis-, demobilisatsiooni- ja reintegratsiooniprotsessiga, et valmistada ette enne 2005. aasta lõppu toimuvad vabad ja läbipaistvad valimised;

- võttes arvesse eesistujariigi 7. novembri 2004. aasta deklaratsiooni Euroopa Liidu nimel;

- võttes arvesse Lääne-Aafrika riikide majandusühenduse ja ELi 8. novembri 2004. aasta ühisseisukohta olukorra kohta Côte d'Ivoire'il;

- võttes arvesse Aafrika Liidu rahu- ja julgeolekunõukogu 19. istungjärgu 8. novembri 2004. aasta teatist;

- võttes arvesse ÜRO peasekretäri Kofi Annani 9. novembri 2004. aasta deklaratsiooni;

- võttes arvesse Aafrika riigipeade poolt 12. novembril Abujas vastu võetud seisukohta ja ÜRO Julgeolekunõukogu poolt 15. novembril 2004. aastal ühehäälselt vastu võetud resolutsiooni 1572;

- võttes arvesse kodukorra artikli 115 lõiget 5;

A. arvestades, et 4. novembril 2004. aastal rikkus Côte d'Ivoire'i valitsus relvarahukokkulepet õhurünnakuga põhjas asuvas turvatsoonis paiknevate Bouaké and Korhogo mässuliste pihta;

B. arvestades, et 6. novembril 2004. aastal pommitas valitsuse lennuvägi piirkonnas asuvaid Prantsuse rahuvalvejõudusid, tappes 9 ja haavates 31 inimest, mis viis suurema osa riigi õhujõudude hävitamiseni prantslaste poolt, mille tulemusena omakorda valitsusmeelsed sõdurid vallutasid Abidjani tänavad, ahistades ja hirmutades välismaalasi, pannes põlema Prantsuse koole ja rüüstades Prantsuse vara;

C. arvestades, et Prantsuse väed ja ÜRO operatsioon Côte d'Ivoire'il, mis moodustavad kokku umbes 10000 väesalka, teostavad turvatsooni järelevalvet ning on volitatud kasutama kõiki vajalikke vahendeid, et ennetada vaenulikku tegevust;

D. arvestades, et kaheksa opositsioonis olevat ajalehte on Côte d'Ivoire'i võimude poolt keelustatud, et mitmed eraajalehed on valitsusmeelsete sõdurite poolt rüüstatud ja hävitatud ja et rahvusvahelisi raadioülekandeid on saboteeritud ning arvestades, et riigiraadio ja -televisiooni ülekanded on õhutanud elanikkonda etnilisele vägivallale ja ksenofoobiale, kutsudes esile välisriigi kodanike massilise maalt lahkumise;

E. arvestades, et Côte d'Ivoire'i destabiliseerumisel on pikaaegsed ja sügavad põhjused, sealhulgas majandusliku ja sotsiaalse olukorra halvenemine;

F. arvestades kestva vägivalla raskeid tagajärgi juba niigi riigis valitsevale tõsisele humanitaarsele olukorrale, kus ligi miljon elanikku sõltub rahvusvahelisest humanitaarabist ja paljud humanitaarmissioonid on peatatud ning arvestades, et vägivald ja elanikkonna massilise ümberasumise kasvav risk võivad destabiliseerida Lääne-Aafrika piirkonda laiemalt, eriti Libeeriat;

G. arvestades, et ka ebapiisav rahvusvaheline rahastamine teravdab humanitaarkriisi;

H. arvestades, et Accra lepingus sätestatud mässuliste jõudude ja mittesõjaväelastest koosnevate vägede relvitustamist 15. oktoobriks 2004. a ei ole teostatud;

I. arvestades, et konfliktipooled ei ole kinni pidanud Accra III lepingus sätestatud poliitilise reformi ja relvitustamise tähtaegadest;

J. arvestades, et ei rahvahääletust ega vabasid ja õiglasi valimisi ei saa õiguspäraselt korraldada ilma riigi taasühinemiseta;

K. arvestades, et inimõiguste, demokraatlike põhimõtete ja õigusriigiga seonduvaid kohustusi, mis kõik moodustavad Cotonou lepingu olulise osa, ei ole järgitud;

L. arvestades, et Lõuna-Aafrikas avati uus diplomaatiline peatükk eesmärgiga leida kriisile poliitiline lahendus Lõuna-Aafrika Vabariigi presidendi Mbeki vahendamise abil;

1. tervitab 12. novembril 2004. a Abujas kokku tulnud Aafrika riigipeade otsusele järgnenud julgeolekunõukogu resolutsiooni viivitamatu relvakeelu kohta, milles nähakse ette - välja arvatud juhul, kui pooled tegutsevad vastavalt lepingutele - finantsvarade külmutamine ja välismaale asumise keeld kõikidele isikutele, kes jätkavad riigi rahuprotsessi ja riikliku lepituse ähvardamist ning nõutakse Côte d'Ivoire'i võimudelt kõikide viha, sallimatust ja vägivalda õhutavate raadio- ja telesaadete lõpetamist;

2. pühitseb relvarahukokkulepete katkemisele järgnenud olukorra viimase aja arengute ohvrite mälestust, väljendab kaastunnet vägivallaohvrite, eriti naisohvrite perekondadele, nii kohalikele, aafriklastele kui ka prantslastele; mõistab hukka vägivalla ja ksenofoobia, samuti rüüstamise ning nõuab Côte d'Ivoire'i valitsuselt nende kuritarvituste ja kuritarvituste toimepanijate ning nendeks käsu andjate karistamatuste lõpetamist;

3. õhutab kõiki konfliktipooli:

- lõpetama koheselt sõjategevus ja muu vaenulik tegevus;

- lõpetama tsiviilisikute, sealhulgas humanitaarabi töötajate ründamine sõltumata nende rahvusest, kodakondsusest või religioonist;

- loobuma vihkamisest ja vägivallast ning tegutsema neid õhutavate instantside vastu;

- jätkama dialooge ja läbirääkimisi ning järgima ja rakendama kohustusi;

4. tervitab Aafrika Liidu ja Lääne-Aafrika riikide majandusühenduse poolt Lõuna-Aafrika Vabariigi presidendile Thabo Mbekile antud volitusi vahendada konfliktipooli ja Aafrika Liidu sekkumist, et lahendada Côte d'Ivoire'i kriis poliitiliselt ning väljendab oma täielikku toetust Aafrika Liidule ja Lääne-Aafrika riikide majandusühendusele koos ÜROga, et leida kiire ja kestev lahendus praegusele kriisile;

5. avaldab kahetsust, et rahuvalvejõudude praegune koosseis ei ole piisavalt mitmerahvuslik;

6. kutsub Euroopa Liidu liikmesriike üles aktiivselt toetama ÜRO ja Prantsusmaa poolt läbi viidavat rahuvalvemissiooni ja avaldab kahetsust, et Licorne'i-missioonis, mille läbiviimises osalesid eranditult vaid Prantsuse sõjajõud, ei osalenud muid Euroopa riike;

7. mõistab hukka opositsioonis olevate erakondade ja ajalehtede ruumide lammutamise, samuti välismaiste raadiokanalite edastajate saboteerimise;

8. kutsub üles Côte d'Ivoire'i valitsust ja uute sõjajõudude esindajaid rakendama Accra III lepingut ja võtma kõiki vajalikke meetmeid, et taaskehtestada õigusriik ning hoida üleval ja tagada inimõiguste austamine;

9. kutsub konfliktiennetuse osas nõukogu üles võitlema kriisi sügavate põhjustega, eriti majanduslike ja sotsiaalsete põhjustega ning toetama Aafrika Liidu rahuvalvejõudude mobiliseerimist Euroopa Arengufondi "rahuobjekti" kontekstis; kutsub üles ELi ja rahvusvahelist ühendust tõhustama humanitaarabi rahastamist Côte d'Ivoire'il kohe, kui tingimused võimaldavad suurendatud ja hädavajalikke operatsioone;

10. kutsub üles nõukogu arutama antud kontekstis konsultatsioonide vajadust ELi ja Côte d'Ivoire'i vahel Cotonou lepingu artiklite 9 ja 96 raames;

11. teeb presidendile ülesandeks edastada käesolev resolutsioon nõukogule ja Euroopa Komisjonile, ÜRO, Aafrika Liidu ja Lääne-Aafrika riikide majandusühenduse peasekretäridele ning Côte d'Ivoire'i presidendile ja valitsusele.

--------------------------------------------------